Document ID: /roh_data/filtered/fineweb-2-filterrobots_roh.jsonl.gz/15304

Ils ultims dis han las autoritads ollandaisas clamà enavos ovs pervia ch'els sajan contaminads tras in pestizid. Il scandal s’extenda uss da l’Ollanda er en la Germania e la Belgia. L’insecticid toxic «Fipronil» saja er vegnì chattà en quatter manaschis da pulom en la Germania ed en in en la Belgia. Quai communitgeschan las autoritads.
En il Pajais Bass han las autoritads serrà fin uss 180 manaschis da pulom e clamà enavos milliuns dad ovs. Tgi che mangia dals ovs contaminads, ristgia donns vi dal dir, la glonda gronda e dals gnirunchels. L’insecticid «Fipronil» vegn duvrà per cumbatter plugls sin bains purils.
RR novitads 17:00